रुट्टिए दी त्यारी ममूली जनेही गै ही। रुट्टिआं, इक सब्जी, दौं डक्करे मच्छी, थोड़ी नेई मसरै दी दाल ते बिन्द सारा गुड़। बो इसदी त्यारी नोखी ही। थाली-कौलिआं चांदिऐं लेखा लस-लस करै करदे हे। फट्टे दे टल्लें दिएं टाकिऐं कन्ने बनाए दा आसन, बड़ा छैल, बड़ा सुन्दर। कमलें दे कुंगले पत्तरें गी बड़े जतने गोल-गोल कतरिऐ ढक्कन बनाए दे, गलास ते दाली दी कौलिएं गी खट्टनै आस्तै। सारें शा निक्के पत्तरै उप्पर रक्खे दा हा लून। इस्सै कन्नै ममूली-गैर-ममूली बनी गेदा हा। पैह्ली नजरी गै मन परसिन्न होई जा। पदम दै बरांडै पुज्जियै बड़ी शरधा कन्नै कीते दे इस प्रबन्धै गी दिक्खी देबू बिंद शरमोई-जन गेआ।